PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti 24.03.1999

Nr.68


R A P O R T 

asupra proiectului de Lege privind aprobarea Ordonanţei 

de urgenţă nr.17/1999 pentru modificarea şi completarea 

Legii nr.42/1990 pentru cinstirea eroilor martiri şi acordarea 

unor drepturi urmaşilor acestora, răniţilor, precum şi luptătorilor 

pentru victoria Revoluţiei din decembrie 1989.



În conformitate cu prevederile art.86 şi 102 din Regulamentul Camerei Deputaţilor, Comisia juridică, de disciplină şi imunităţi a fost sesizată, în procedură de urgenţă, cu dezbaterea în fond a proiectului de Lege privind aprobarea Ordonanţei de urgenţă nr.17/1999 pentru modificarea şi completarea Legii nr.42/1990 pentru cinstirea eroilor martiri şi acordarea unor drepturi urmaşilor acestora, răniţilor, precum şi luptătorilor pentru victoria Revoluţiei din decembrie 1989, trimis cu adresa nr.68/15 martie 1999, înregistrat sub nr.170/XVIII/11/16 martie 1999. 



Proiectul de lege a fost avizat favorabil de Consiliul Legislativ, cu avizul nr.95/28.01.1999.



Comisia pentru buget, finanţe şi bănci, sesizată spre dezbatere şi avizare, a avizat favorabil acest proiect de lege, cu avizul nr.250/17.03.1999. 



Potrivit prevederilor art.57 din Regulamentul Camerei Deputaţilor, membrii Comisiei juridice, de disciplină şi imunităţi au examinat proiectul de lege în şedinţa din 24 martie 1999, constatând că prin Ordonanţa nr.17/1999 pentru modificarea şi completarea Legii nr.42/1990 pentru cinstirea eroilor martiri şi acordarea unor drepturi urmaşilor acestora, răniţilor, precum şi luptătorilor pentru victoria Revoluţiei din decembrie 1989, ce urmează a se aproba prin prezentul proiect de lege, se preconizează introducerea noţiunii de “mare mutilat al Revoluţiei din decembrie 1989”, precum şi o mai bună sistematizare a Legii nr.42/1990, urmare a modificărilor aduse prin unele acte normative. 



După dezbateri, cu majoritate de voturi, membrii comisiei au hotărât ca proiectul de lege să fie supus plenului Camerei Deputaţilor spre dezbatere şi adoptare, în forma prezentată. 



În raport de obiectul şi conţinutul său, ce vizează abrogarea unor legi organice, acest proiect de lege urmează a fi adoptat cu procedura specifică legilor organice, conform prevederilor art.74 alin (1) din Constituţia României.

                 PREŞEDINTE,                                   SECRETAR, 

          Emil Teodor Popescu                           Nicolae Grădinaru 

Red.Diaconu Dumitra 

     cons. .parlamentar

